Μάφιν μπανόφι
Οσοι αγαπάτε το κλασικό μπανόφι, αυτή είναι μια ωραία ιδέα να το απολαμβάνετε σε μάφιν με πλούσια γεύση αλλά πιο ελαφρύ, ιδανικό για πρωινό ή για brunch.
1 κουτί (400 γρ.) dulce de leche (υπάρχει έτοιμο σε ρώσικα παντοπωλεία και σε πολλά σούπερ μάρκετ, αλλά μπορούμε να το φτιάξουμε και μόνοι μας ως εξής: Σε μία κατσαρόλα με μπόλικο νερό βράζουμε σε μέτρια φωτιά, για 3 ώρες, 1 κονσέρβα γάλα ζαχαρούχο χωρίς να την ανοίξουμε. Αφήνουμε να κρυώσει για τουλάχιστον 2 ώρες προτού ανοίξουμε την κονσέρβα), 2 ώριμες μπανάνες, καθαρισμένες, 150 γρ. γάλα φρέσκο, ελαφρύ , 5 κουτ. σούπας ηλιέλαιο, 2 αυγά, 1 κουτ. γλυκού εκχύλισμα βανίλιας, 275 γρ. αλεύρι που φουσκώνει μόνο του, 1 κουτ. γλυκού σόδα μαγειρική, 1 κουτ. γλυκού μπέικιν πάουντερ , 480 γρ. έτοιμο σιρόπι καραμέλας (περίπου 2 κουτ. σούπας ανά μάφιν - το βρίσκουμε σε μεγάλα σούπερ μάρκετ και κάβες), καρύδια χονδροκομμένα, για γαρνίρισμα (προαιρετικά), 80 γρ. κρέμα γάλακτος με 35% λιπαρά, 80 γρ. κουβερτούρα με 50% κακάο, τεμαχισμένη σε μικρά κομμάτια
Για τα μάφιν μπανόφι, γεμίζουμε τις 12 θήκες μίας φόρμας για κάπκεϊκ με καραμελόχαρτα που δεν καίγονται στο ψήσιμο. Εναλλακτικά, τις βουτυρώνουμε πολύ καλά και τις αλευρώνουμε. Αδειάζουμε το dulce de leche σε ένα μπολ και το ανακατεύουμε καλά με ένα κουτάλι ώστε να μαλακώσει και να αλλάξει χρώμα.Προθερμαίνουμε τον φούρνο στους 190° C.Λιώνουμε τις μπανάνες στον πολυκόφτη και βάζουμε τον πολτό σε ένα άλλο μπολ.Προσθέτουμε το γάλα, το ηλιέλαιο, τα αυγά, το εκχύλισμα βανίλιας και ανακατεύουμε πολύ καλά. Αναμειγνύουμε σε ένα τρίτο μπολ το αλεύρι, τη σόδα και το μπέικιν πάουντερ. Ενώνουμε το μείγμα αλευριού με το μείγμα μπανάνας, προσθέτουμε και το dulce de leche και ανακατεύουμε απαλά, χωρίς να επιμείνουμε πολύ. Μοιράζουμε το μείγμα στις θήκες της φόρμας. Δεν τις παραγεμίζουμε γιατί θα φουσκώσουν τα μάφιν στο ψήσιμο και θα ξεχειλίσουν. Αν θέλουμε, βάζουμε στην επιφάνεια των μισών (ή και όλων, αν μας αρέσουν) χονδροκομμένα καρύδια.Ψήνουμε τα μάφιν στον φούρνο για 20 λεπτά, μέχρι να ροδίσουν. Για να δούμε αν είναι έτοιμα, βυθίζουμε στο κέντρο ενός μια οδοντογλυφίδα. Αν βγει στεγνή, τότε είναι έτοιμα.Περιχύνουμε κάθε μάφιν με 2 κουταλιές της σούπας σιρόπι καραμέλας.Βάζουμε την κρέμα γάλακτος σε μία κατσαρόλα και την τεμαχισμένη κουβερτούρα σε ένα μπολ. Ζεσταίνουμε την κρέμα γάλακτος και, λίγο προτού πάρει βράση, την αδειάζουμε πάνω από την κουβερτούρα. Ανακατεύουμε καλά μέχρι να λιώσει η κουβερτούρα και να προκύψει ένα λείο, γυαλιστερό μείγμα, το οποίο θα πρέπει να γίνει χλιαρό. Πιάνουμε ένα-ένα τα μάφιν από τη βάση τους και τα βουτάμε ανάποδα μέσα στη σοκολάτα ώστε να καλυφθεί η επιφάνειά τους.
Αυγά,Γάλα,Μπανάνα